- Jeg eksisterer uden tvivl, idet jeg er blevet overbevist, eller blot har tænkt på et eller andet, citerer Liv Hjørdis Gerlach À Argjaboda Ordene stammer fra den franske filosof fra 1600-tallet René Descartes. - Jeg synes det er intereassant, og det at vi tænker, betyder at vi eksisterer. For hvad med dem, der tænker på en anden måde, end vi gør, eksistere de så ikke? spørger Liv Hjørdis Gerlach À Argjaboda. Hun er 3.G'er på Aalborg Katedralskole og har filosofi som valgfag. Har kvalificeret sig til de danske mesterskaber Liv Hjørdis Gerlach À Argjaboda har skrevet et essay om eksistens over det gamle citat, nu har hun kvalificeret sig til de danske mesterskaber i filosofi. Det samme er to klassekammerater fra filosofistimerne. - Jeg synes, det er spændende, at kunne tænke over nogle  af de ting, som man til hverdag ikke lige får lov at tænke over, forklare Daniel Fodgaard fra 3.K på Aalborg Katedralskole, og han bliver suppleret af Anton Bruun Jespersen, der også skal med til DM i filosofi. - Det er rigtig vigtigt for alle, at have en eller anden filosofisk forståelse for verden. Det hjælper os med at forstå hinanden som mennesker, og det hjælper os med at forstå nuancerne af de liv, vi har, forklarer Anton Bruun Jespersen fra 3.X. De tre 3.G’ere fra Aalborg Katedralskole er tre ud af 20 gymnasieelever fra hele Danmark, der skal dyste om DM i filosofi og to pladser ved den Internationale Filosofi Olympiade i Grækenland. - Filosofi har altid været vigtig. Vores videnskab kommer grundlæggende set fra filosofi, fortæller underviser i filosofi Mikkel Gade. Se hele inslaget herunder: Hvad skal man bruge store tanker til Det store spørgsmål er selvfølgelig. Hvad kan man overhovedet bruge store tanker om eksistens og livet til i den virkelige nordjyske verden. - Vores liv bliver rigtigt fattigt, hvis det kun er materielt, og vi kun tænker vores liv, som noget, hvor vi skal have et bestemt job og klare os rigtig godt, siger Mikkel Gade. Under alle omstændigheder kan de store filosofiske tanker ikke klemmes ned i et kort TV indslag eller en lille artikel på TV2 Nords hjemmeside. Men måske det også kan siges mere simpelt. - Det der med at gå rundt i verden og tænke over, hvorfor den er, som den er. Hvorfor er vi, som vi er. Det kan jo bruges på mange forskellige ting, slutter Liv Hjørdis Gerlach À Argjaboda. De danske mesterskaber i filosofi løber af stablen i weekenden i København.

Referat:
Nordjyske gymnasielever skal dyste om det danske mesterskab i filosofi.